ΚΑΝΟΝΙΣΜΟΣ (ΕΟΚ) αριθ. 2208/91 ΤΗΣ ΕΠΙΤΡΟΠΗΣ της 25ης Ιουλίου 1991 για τροποποίηση του κανονισμού (ΕΟΚ) αριθ. 1059/83 σχετικά με τα συμφωνητικά αποθεματοποίησης για τον επιτραπέζιο οίνο, το γλεύκος σταφυλής, το συμπυκνωμένο γλεύκος σταφυλής και το διορθωμένο συμπυκνωμένο γλεύκος σταφυλής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1734/91 (2), και ιδίως το άρθρο 32 παράγραφος 5, το άρθρο 33 παράγραφος 5 και το άρθρο 47 παράγραφος 3,

Εκτιμώντας:

ότι οι υποχρεωτικές αποστάξεις διαδραματίζουν ουσιαστικό ρόλο προς επίτευξη ισορροπίας στην αγορά του επιτραπέζιου οίνου και εμμέσως για τη διαρθρωτική προσαρμογή του αμπελουργικού δυναμικού στις ανάγκες- ότι είναι, κατά συνέπεια, αναγκαίο να εφαρμόζονται οι υποχρεωτικές αποστάξεις κατά τρόπο ακριβή και ότι όλοι οι υποκείμενοι στη σχετική υποχρέωση πρέπει να παραδίδουν πραγματικά τις ποσότητες που αντιστοιχούν στην υποχρέωσή τους για απόσταξη-

ότι, για το σκοπό αυτό, οι παραγωγοί που επιθυμούν να απολαύσουν της ενισχύσεως στην αποθεματοποίηση για τον επιτραπέζιο οίνο, το γλεύκος σταφυλιών, το συμπυκνωμένο γλεύκος σταφυλιών και το διορθωμένο συμπυκνωμένο γλεύκος σταφυλιών, πρέπει να προσκομίζουν την απόδειξη ότι έχουν πράγματι τηρήσει τις υποχρεώσεις τους για παράδοση ή για απόσυρση υπό έλεγχο κατά τη διάρκεια των περιόδων αναφοράς που καθορίζονται αντίστοιχα στον κανονισμό (ΕΟΚ) αριθ. 3105/88 της Επιτροπής της 7ης Οκτωβρίου 1988 για τον καθορισμό των λεπτομερειών εφαρμογής των υποχρεωτικών αποστάξεων που αναφέρονται στα άρθρα 35 και 36 του κανονισμού (ΕΟΚ) αριθ. 822/87 (3), όπως τροποποιήθηκε τελευταία από τον κανονισμό (ΕΟΚ) αριθ. 2182/91 (4), και στον κανονισμό (ΕΟΚ) αριθ. 441/88 της Επιτροπής της 17ης Φεβρουαρίου 1988 για τις λεπτομέρειες εφαρμογής της υποχρεωτικής απόσταξης που προβλέπεται στο άρθρο 39 του κανονισμού (ΕΟΚ) αριθ. 822/87 (5), όπως τροποποιήθηκε τελευταία από τον κανονισμό (ΕΟΚ) αριθ. 2070/91 (6)-

ότι, σε ορισμένα κράτη μέλη, η εν λόγω απόδειξη συνίσταται σε βεβαίωση που θεωρείται από τους αρμόδιους οργανισμούς σε προθεσμίες οι οποίες, μερικές φορές, είναι ασυμβίβαστες με τις κανονικές ημερομηνίες υπογραφής των συμβάσεων αποθεματοποίησης και ότι ορισμένοι παραγωγοί υφίστανται κυρώσεις εφόσον δεν είναι σε θέση να συστήσουν πλήρεις φακέλους σε ικανοποιητικές προθεσμίες- ότι πρέπει, κατά συνέπεια, να επιτρέπεται στους παραγωγούς να απολαύουν της εν λόγω ενίσχυσης εφόσον αναλαμβάνουν την υποχρέωση να υποβάλουν μεταγενέστερα τη σχετική απόδειξη-

ότι το γλεύκος σταφυλιών, το συμπυκνωμένο γλεύκος σταφυλιών και το διορθωμένο συμπυκνωμένο γλεύκος σταφυλιών μπορεί να είναι κατάλληλα για χρησιμοποίηση κατά την έναρξη της περιόδου και συνεπώς πρέπει να προβλεφθεί, σύμφωνα με τις διατάξεις του κανονισμού (ΕΟΚ) αριθ. 822/87, η δυνατότητα για τους παραγωγούς να διαθέτουν τα προϊόντα αυτά ελεύθερα, κατά τη διάρκεια δεδομένης περιόδου, κατόπιν απλής δήλωσης στον οργανισμό παρέμβασης- ότι πρέπει, ως εκ τούτου, να τροποποιηθεί αναλόγως ο κανονισμός (ΕΟΚ) αριθ. 1059/83 της Επιτροπής (7), όπως τροποποιήθηκε τελευταία από τον κανονισμό (ΕΟΚ) αριθ. 2753/89 (8)-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1059/83 τροποποιείται ως εξής:

1. Παρεμβάλλεται το ακόλουθο άρθρο 1α:

"Άρθρο 1α

Οι συμβάσεις αποθεματοποιήσεως για το γλεύκος σταφυλιών, το συμπυκνωμένο γλεύκος σταφυλιών και το διορθωμένο συμπυκνωμένο γλεύκος σταφυλιών λήγουν την 1η Αυγούστου και την 15η Σεπτεμβρίου μετά τη σύναψή τους.

Προκειμένου να καθορισθεί η ημερομηνία λήξεως, ο παραγωγός αποστέλλει στον οργανισμό παρεμβάσεως, τουλάχιστον 15 ημέρες νωρίτερα, δήλωση στην οποία προσδιορίζει την τελευταία ημέρα ισχύος της συμβάσεως.

Σε περίπτωση ελλείψεως δηλώσεως, η ημερομηνία λήξεως της συμβάσεως καθορίζεται στις 15 Σεπτεμβρίου."

2. Στο άρθρο 2, προστίθεται η ακόλουθη παράγραφος 3:

"3. Σύμφωνα με τις διατάξεις του άρθρου 47 παράγραφος 1 του κανονισμού (ΕΟΚ) αριθ. 822/87, οι παραγωγοί οι οποίοι, κατά τη διάρκεια της προηγουμένης περιόδου, υπόκειντο στις υποχρεώσεις που προβλέπονται στα άρθρα 35, 36 ή 39 του κανονισμού (ΕΟΚ) αριθ. 822/87, είναι δυνατόν να επωφεληθούν από τα μέτρα που προβλέπονται στον παρόντα κανονισμό μόνον εφόσον προσκομίζουν την απόδειξη ότι έχουν τηρήσει τις υποχρεώσεις τους σχετικά με την παράδοση ή την απόσυρση υπό έλεγχο, κατά τη διάρκεια των περιόδων αναφοράς που καθορίζονται αντίστοιχα στους κανονισμούς της Επιτροπής (ΕΟΚ) αριθ. 3105/88 (*) και (ΕΟΚ) αριθ. 441/88 (**).

Ωστόσο, τα κράτη μέλη είναι δυνατόν να επιτρέψουν την έγκριση των συμβάσεων πριν ο παραγωγός προσκομίσει την απόδειξη που αναφέρεται στο εδάφιο 1, εφόσον στις συμβάσεις αυτές περιέχεται δήλωση του παραγωγού με την οποία αυτός πιστοποιεί ότι έχει τηρήσει τις υποχρεώσεις που αναφέρονται στο πρώτο εδάφιο ή ότι πληροί τον όρο που αναφέρεται στο άρθρο 11 παράγραφος 2 του κανονισμού (ΕΟΚ) αριθ. 2046/89 του Συμβουλίου (***) και αναλαμβάνει την υποχρέωση να παραδώσει τις υπολειμματικές ποσότητες που είναι αναγκαίες προκειμένου να τηρήσει πλήρως την υποχρέωση μέσα στις προθεσμίες που καθορίζονται από την αρμόδια εθνική αρχή.

Η απόδειξη που αναφέρεται στο πρώτο εδάφιο προσκομίζεται πριν από την 1η Ιουνίου της εν λόγω περιόδου.

(*) ΕΕ αριθ. L 277 της 8.10.1988, σ. 10.

(**) ΕΕ αριθ. L 45 της 18.2.1988, σ. 15.

(***) ΕΕ αριθ. L 202 της 14.7.1989, σ. 14."

3. Στο άρθρο 4, η παράγραφος 2 αντικαθίσταται από το ακόλουθο κείμενο:

"2. Στη σύμβαση αναφέρονται τουλάχιστον:

α) το ονοματεπώνυμο και η διεύθυνση του ή των συγκεκριμένων παραγωγών-

β) η επωνυμία και η διεύθυνση του οργανισμού παρέμβασης-

γ) η πρώτη ημέρα της περιόδου αποθεματοποιήσεως-

δ) το ποσό της ενισχύσεως εκφρασμένο σε Ecu-

ε) η φύση του προϊόντος (επιτραπέζιος οίνος, γλεύκος σταφυλιών, συμπυκνωμένο γλεύκος σταφυλιών ή διορθωμένο συμπυκνωμένο γλεύκος σταφυλιών)-

στ) ο τόπος της αποθεματοποιήσεως-

ζ) η ποσότητα-

όταν πρόκειται για επιτραπέζιο οίνο, στη σύμβαση αναφέρονται επιπλέον:

η) ο τύπος στον οποίο ανήκει ή με τον οποίο βρίσκεται σε στενή οικονομική σχέση-

θ) η δήλωση ότι πραγματοποιήθηκε η πρώτη μετάγγιση-

ι) η τελευταία ημέρα της περιόδου αποθεματοποιήσεως-

όταν πρόκειται για γλεύκος σταφυλιών που λαμβάνεται από ποικιλίες του τύπου Sylvaner, Mueller-Thurgau ή Riesling, στη σύμβαση αναφέρεται επιπλέον:

κ) η ποικιλία αμπέλου από την οποία προέρχεται το γλεύκος."

Άρθρο 2

Ο παρών κανονισμός αρχίζει να ισχύει την 1η Σεπτεμβρίου 1991. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Ιουλίου 1991. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 84 της 21. 3. 1987, σ. 1. (2) ΕΕ αριθ. L 163 της 26. 6. 1991, σ. 6. (3) ΕΕ αριθ. L 277 της 8. 10. 1988, σ. 21. (4) ΕΕ αριθ. L 202 της 25. 7. 1991, σ. 18. (5) ΕΕ αριθ. L 45 της 18. 2. 1988, σ. 15. (6) ΕΕ αριθ. L 191 της 16. 7. 1991, σ. 25. (7) ΕΕ αριθ. L 116 της 30. 4. 1983, σ. 77. (8) ΕΕ αριθ. L 266 της 13. 9. 1989, σ. 21.